Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 581/13/4403	Nitra, 19.2.2014
EEČ : 2-32-90-2014

U Z N E S E N I E

Trestná vec:	obvinený XXXXX 
Prečin:	Vydieranie podľa § 189 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 16. 09. 2013 v čase o 11,50 hod. na ulici Staničná č. 13 v Nitre násilím nútil svoju matku XXXXX, nar. 22. 10. 1959, trvale bytom XXXXX, ul. XXXXX k tomu, aby mu prepísala majetky a peniaze a to takým spôsobom, že po tom, ako chytil svoju matku XXXXX za pravú ruku  a posadil ju násilím  na stoličku  v spálni bytu, začal jej nožom mávať pred tvárou  a hovoril :„naposledy sa ťa pýtam, povedz mi konečne pravdu, kde mám peniaze a majetky“, pričom poškodená XXXXX sa ho spýtala, že aké peniaze a majetky, avšak po tomto ju zhodil na zem zo stoličky  a udrel ju päsťou pravej ruky do oblasti spánku na ľavej strane tváre a druhou rukou jej dal facku na pravú stranu tváre, pričom mu poškodená chytila ruku, aby ju nebil a vtedy jej priložil nôž ku hrdlu a povedal, aby nekričala a aby mu dala peniaze a majetky, lebo inak ju zapichne, následne ju kopol do pravého boku, pričom poškodená XXXXX kričala a obvinený ju po tomto pustil so slovami, že si má rozmyslieť, kedy mu dá tie peniaze,    

lebo obvinený nebol v čase činu pre nepríčetnosť trestne zodpovedný

Odôvodnenie:

	Uznesením povereného príslušníka  Obvodného oddelenia Policajného zboru v Nitre sp.zn. ORP-1912/NR-NR-2013 zo dňa 16. 09. 2013 bolo podľa § 199 ods. 1 Trestného poriadku začaté  trestné  stíhanie pre prečin nebezpečného vyhrážania podľa § 360 odsek 1, odsek 2 písmeno a), b ) Trestného zákona  a následne bolo uznesením vyšetrovateľa Okresného riaditeľstva PZ v Nitre podľa § 206 odsek 1 Trestného poriadku vznesené obvinenie XXXXX pre zločin vydierania podľa § 189 odsek 1, odsek 2 písmeno a), b) Trestného zákona, ktorého sa dopustil na tom  skutkovom základe, ako je uvedené vo výroku tohto rozhodnutia.
	V priebehu vyšetrovania bol k veci vypočutý obvinený XXXXX ( č. l. 13-16, 56-61), ďalej svedkyňa poškodená XXXXX ( č. l. 29-34, 62-68), svedok XXXXX ( č. l. 35-38, 69-72)  a znalec XXXXX ( č. l. 73-74). Ďalej boli vypracované znalecké posudky KEÚ Bratislava ( č. l. 97-100, 101-103), ako aj znalecký posudok z odboru zdravotníctvo a farmácia, odvetvie psychiatria (č.l. 79-94) na vyšetrenie duševného stavu obvineného a boli zabezpečené na vec sa vzťahujúce listinné dôkazy. 
	Obvinený XXXXX využil svoje zákonné pravo  a odmietol k veci vypovedať. 
	Zo spáchania skutku kladeného mu za vinu je usvedčovaný výpoveďami svedkyne - poškodenej XXXXX, svedka XXXXX, ako aj celou radou na vec sa vzťahujúcich listinných dôkazov.  
	Nakoľko v priebehu vyšetrovania vznikli pochybnosti o duševnom stave obvineného, boli za účelom posúdenia duševného stavu obvineného XXXXX  do konania pribratí znalci z odboru zdravotníctvo  a farmácia, odvetvie psychiatria XXXXX  a XXXXX, ktorí v záveroch znaleckého posudku (č. l. 79-94) konštatujú, že obvinený v čase spáchania skutku trpel závažnou psychotickou poruchou - akútnou a prechodnou psychotickou schizoformnou poruchou ( s príznakmi schozofrénie ). Trpel vážnymi poruchami myslenia, vnímania, jeho kontakt s realitou bol narušený. Konal pod vplyvom chorobných prejavov, ktoré nemohol nijako ovplyvniť. To malo zásadný vplyv na ovládacie, aj rozpoznávacie schopnosti až do ich vymiznutia. Obvinený v inkriminovanom čase nevedel rozpoznať nebezpečenstvo svojho konania pre spoločnosť a podobne nevedel aj nevedel  svoje konanie ovládať. Jeho rozpoznávacie a ovládacie schopnosti boli v inkriminovanom čase vymiznuté. Obvinený aktuálne ešte trpí akútnou  a prechodnou psychotickou poruchou  s prejavmi schizofrénie, ktoré sa riedia na ústavnej psychiatrickej liečbe, tá sa zahájil tesne po spáchaní skutku. Aktuálne táto porucha nemá vplyv na jeho konanie a správanie. U obvineného chýba dostatočná evidencia chorobnosti, má sklony disimulovať. Obvinený už je čiastočne schopný chápať zmysel trestného konania, jeho pobyt aktuálne nie je na slobode, vzhľadom na akútnu psychiatrickú liečbu, pre spoločnosť nebezpečný. Je potrebné mu v súvislosti so spáchaným skutkom uložiť ochranné psychiatrické liečenie ambulantnou formou. Príznaky závislosti od psychoaktívnych látok u obvineného zistené neboli.  
   	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
 	S poukazom na vykonané dokazovanie, najmä s poukazom na závery znaleckého posudku je nevyhnutné prijať záver, že obvinený v čase spáchania skutku nebol pre nepríčetnosť trestne zodpovedný. 
  	S poukazom na všetky uvedené skutočnosti bolo potrebné rozhodnúť tak , ako je uvedené vo výrokovej časti uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Adriana Kozárová
prokurátorka